ISTORIJAT I RAZVOJ ARHIVSKE SLUŽBE U CRNOJ GORI OD POČETKA XX VIJEKA DO DRUGOG SVJETSKOG RATA

 Prvi fondovi koji su od strane Državne arhive preuzeti od nadležnih Ministarstava bili su smješteni u Cetinjskom manastiru i u Biljardi. Prilikom požara u Biljardi, u januaru 1906. godine, koji je zahvatio znatan dio arhive Velikog suda, stradao je i dio dokumentacije koji je pripadao Senatskoj arhivi. Šteta koju je požar pričinio bila je vrlo velika, a kako se radi o trećem ili četvrtom požaru samo u Biljardi, nametnulo se pitanje i brižljivijeg čuvanja i održavanja zgrada u kojima je bila smještena većina državnih nadleštava. Što se tiče Arhiva, ovaj požar je bio razlog da Kralj Nikola veći dio Arhiva (arhivske građe) do 1860, prenese na čuvanje kod sebe u Dvor. Tek su izgradnjom Vladinog Doma 1910. godine obezbijeđeni prostorni, odnosno smještajni uslovi za čuvanje građe koja je nastajala radom Vlade, odnosno Ministarstava i koja je pripadala Državnoj arhivi. Dio arhivske građe kojuje preuzeo knjaz Nikola i dalje se čuvao u Dvoru, i faktički je tretirana kao dvorski arhiv, najvjerovatnije usljed knjaževe procjene njene vrijednosti. Ovaj Arhiv imao je poseban status i bio je pod ličnim nadzorom Kralja Nikole. Prilikom odlaska iz Crne Gore 1916. kralj Nikola je naredio da se dvorska arhiva spakuje, u plehom obložene sanduke, sva probrana značajnija crnogorska arhiva, kao i najvažnije istorijske dragocjenosti iz državne riznice. Sudbina ove građe je vrlo interesantna. Čamac sa Arhivom i dragocjenostima je u putu bio ometen od autrougarskog aviona, pa je bio vraćen u Skadar. Guverner Skadra, vojvoda Božo Petrović, vratio je sanduke u dvor na Kruševcu, gdje su bili pod nadzorom knjaza Mirka. Neposredno pred put u Beč radi liječenja, 1918. godine, arhiv je preko povjerljivih ljudi otpreman na Cetinje i u tajnosti zakopan u dvorištu kraljevog dvora.

Austro-ugarska okupacija

Za vrijeme austro-ugarske okupacije Crne Gore (1916-1918), nastavlja se raznošenje arhivske građe i uopšte kulturne baštine Crne Gore. Teško je utvrditi koliko je građa Državne arhive koja se nalazila u Vladinom domu stradala u ovom periodu. Međutim ono što je sigurno, u svijetlu provjerljivih činjenica, da je arhivska građa pregledana, probirana i otuđivana za vrijeme okupacije.

Arhivska građa, koja je pripadala tzv. Dvorskom arhivu (već spomenuta probrana arhivska građa do 1860. godine i lična arhiva kralja Nikole) zajedno sa dragocjenostima (šest sanduka) otkopana je 1923. godine. Po nalogu ministra prosvjete formirana je komisija sa zadatkom da popiše arhiv i stvari koje su pronađene. Komisija je počela sa radom na inventarisanju.

 Komisija je građu smjestila u suterenu Dvora gdje je bila obezbijeđena. Komisija je, zbog opravke manastira, prenijela jedan dio arhiva, koji je pripadao državnoj arhivi, i smjestila ga u suterenu dvora zajedno sa otkopanom građom. Ta arhivska građa bila je uglavnom dobro sačuvana i sređena. Konačno, komisija je u svom izvještaju (iako joj to nije bio zadatak) spomenula i arhivsku građu Državne arhive, koja se nalazila u potkrovlju Doma slobode (Vladin dom), i navela: ''Radeći na arhivi Komisija se zainteresovala i glavnijim dijelom bivše državne arhive koja se nalazi pod krovom Vladinog doma. Stanje te arhive više je nego žalosno. Kao što je navedeno ona se nalazi na tavanu pod krovom; spisi su razbačeni gomilama po čitavom potkrovlju, tu trunu i služe pacovima za hranu. Veliki se grijeh čini što ništa nije urađeno radi spasavanja te arhive, koja stvarno u zajednici sa ostalim gore označenim arhivama predstavlja sliku života i rada Crne Gore...''

 Na Cetinje je po nalogu Ministra prosvjete 1926. godine upućen, kao inspektor, dr. Tihomira Đorđevića da pregleda rad Komisije koja je popisivala arhivu kralja Nikole. On je izvršio temeljit pregled rada komisije i sačinio detaljan izvještaj koji je dostavio Ministarstvu prosvjete, 28. februara 1926. godine. Izvještaj koji je Tihomira Đorđević sačinio prilikom svog bavljenja na Cetinju izuzetno je značajan za konačno rješenje statusa ranije projektovanog muzeja i njegovo konačno ustanovljavanje i organizovanje. On u svom izvještaju kaže: ''Ali raskopana arhiva Kralja Nikole ne čini svu arhivu Crne Gore. Iako mi to nije bilo stavljeno u dužnost, ja sam pregledao i svu drugu arhivsku građu koja se nalazi na Cetinju, jer sam smatrao da je potrebno i o njoj povesti računa... Na tavanu Doma slobode (Vladinog doma) na Cetinju nalazi se ogromna gomila razbacanih, rasparenih, isprljanih i prašljivih akata. To su, koliko sam, na brzu ruku, na mrazu i u prašini, mogao videti, akta različitih ministarstava i nadleštava Crne Gore''.

 Najvažnije je to što je izvještaj Tihomira Đorđevića sadržao i konkretan prijedlog Ministarstvu prosvjete ''da izvolite stvoriti na Cetinju jedno nadleštvo, kome bi bila dužnost da sve arhive Crne Gore uredi, i dovede u stanje da se nauka njima može koristiti i da ih za sva vremena čuva'' . Ovaj prijedlog oslanja se na odluku Ministarskog savjeta iz 1923. godine o osnivanju Narodnog muzeja na Cetinju, iako je inovira i potpunije definiše u smislu određenja funkcionalne djelatnosti i organizacionog ustrojstva. Budući Narodni muzej trebalo je da bude

konstruisan iz tri odjeljenja – arhivskog, muzejskog i bibliotečkog. Po ovom prijedlogu arhivskom odjeljenju je trebalo da bude priključena građa bivše Državne arhive. Konačno, 7. septembra 1926. godine, Ministarstvo prosvjete je donijelo Pravila o uređenju državnog Muzeja na Cetinju. Ustanovljavanje ove institucije predstavljalo je početak organizovane, stručne i institucionalne brige o arhovskoj građi. Kako je vrijeme prolazilo, ova ustanova, odnosno ljudi koji su radili u njoj, spasili su sigurne propasti arhivsku građu Državne arhive Crne Gore. Krajem 1926. godine u Muzej je prenešena arhivska građa iz Vladinog doma.

Počeci rada na sređivanju i objavljivanju arhivske građe

 Arhivsko odjeljenje Državnog muzeja omogućilo je da se spasi od propadanja značajna arhivska građa i predstavlja kolijevku savremenog Državnog arhiva, čiji su najznačajniji fondovi preuzeti iz ovog odjeljenja. Vrijednost arhivske građe koja je bila smještena u Državnoj arhivi uočio je, odmah po otpočinjanju poslova na sređivanju, upravnik Muzeja profesor Dušan Vuksan. Dušan Vuksan je sam radio na sređivanju arhivske građe, čije je stanje nametalo apsolutni prioritet. On je ovom poslu pristupio vrlo ozbiljno i sistematično. Samo tokom novembra sredio je 116 dokumenata do epohe Petra I. Od početka Vlade Petra I pa do 1915. godine, sredio je 42.140. dokumenata. Istorijska vrijednost arhivske građe koju su posjedovali ovi uticala je na to da Dušan Vuksan predloži pokretanju časopisa koji je po njegovom predlogu trebao da nosi naslov ''Arhiv za kulturnu i političku istoriju Crne Gore'', i trebao je početi sa izlaženjem 1. januara 1927. Međutim, časopis je počeo da izlazi u julu 1927. pod nazivom ''Zapisi''. Zapisi su omogućili da se, po prvi put od strane jedne Arhivske ustanove u Crnoj Gori, započne sa objavljivanjem istorijske građe, tako da su Zapisi ''saopštili obilje istorijskog materijala, dali dugi niz priloga proučavanju Crne Gore, razvili priličan interes za ta pitanja...'' Izuzetno je značajna uloga Arhivskog odjeljenja na sređivanju arhivske građe, kako bi se ostvarila potpuna zaštita i omogućilo korišćenje ove građe, za naučne potrebe. Već aprila 1927. g. profesor Vuksan traži od ministarstva odobrenje kako bi se arhivska građa mogla koristiti od strane naučnih radnika. Ministarstvo prosvjete je odobrilo Dušanu Vuksanu da može objavljivati dokumenta za kulturnu istoriju Crne Gore do 1878, dok za ''politička dokumenta'' iz istog perioda mora tražiti naročito odobrenje od Ministarstva prosvjete. Znači i u ovom periodu arhivska građa je bila ograničeno dostupna za korišćenje. Za vrijeme Drugog svjetskog rata, uprava muzeja uspijeva da sačuva arhivske fondove.